Nurul Izzah Anwar

Nurul Izzah (lahir 19 November 1980) merupakan ahli politik Malaysia dan anak sulung kepada pasangan Dato Seri Anwar Ibrahim (Perdana Menteri Malaysia ke-10) dan Dato Seri Dr. Wan Azizah Wan Ismail, bekas timbalan perdana menteri. Beliau merupakan bekas ahli Parlimen Permatang Pauh yang dimenanginya pada PRU-14 2018. Pada peringkat parti, beliau ialah Naib Presiden KEADILAN sehingga tahun 2018.

Ketua Umum PKR, Dato Seri Anwar Ibrahim, menegaskan anaknya, Nurul Izzah, tidak akan menyertai Kabinet walaupun memegang jawatan kanan dalam parti komponen kerajaan Pakatan Harapan (PH).

Penegasan itu dibuat dalam sesi temu bual rancangan 101 East terbitan stesen TV Al Jazeera tidak lama dahulu sebagai menjawab pertanyaan wartawan kemungkinan mereka membina dinasti politik keluarga jika Nurul Izzah dilantik dalam Kabinet bersama ibunya, Dato' Seri Dr. Wan Azizah Wan Ismail.

Pendidikan
Nurul Izzah mendapat pendidikan terawalnya di Sekolah Kebangsaan Bukit Damansara, Kuala Lumpur. Ketika pendidikan menengah, beliau bersekolah di Sekolah Menengah Sri Hartamas, Kuala Lumpur dan Sekolah Menengah Assunta, Petaling Jaya, Selangor.

Di peringkat universiti, beliau menyambung pelajaran di Pusat Matrikulasi UIAM, Petaling Jaya. Tetapi kemudian berpindah ke Universiti Tenaga Nasional (UNITEN) di Bangi dalam jurusan kejuruteraan elektrik dan elektronik dan menerima ijazah pertamanya pada tahun 2004. Beliau seterusnya menyambung pengajian Ijazah Sarjana (MA) di School of Advanced International Studies (SAIS), Universiti Johns Hopkins, Washington di dalam bidang Kajian Asia Tenggara, Hubungan Antarabangsa dan tamat pengajian pada Mei 2007.

Keluarga
Beliau berkahwin dengan Raja Ahmad Shahrir Iskandar Raja Salim dan dikurniakan seorang anak perempuan bernama Nur Safiyah. Raja Ahmad Shahrir Iskandar merupakan bekas pelajar Bukit Bintang Boys School dan juga bekas penuntut Universiti Cambridge. Kini, Shahrir bekerja di sebuah bank korporat. Nurul Izzah dan Shahrir mula berkenalan ketika bertemu di Institut Kajian Dasar (satu institusi yang ditubuhkan oleh bapanya, Datuk Seri Anwar semasa menjadi Timbalan Perdana Menteri Malaysia dahulu).

Perkahwinan mereka diadakan pada 9 Mei 2003, ketika Datuk Seri Anwar masih berada di dalam Penjara Sungai Buloh. Penjara Malaysia telah membenarkan Anwar Ibrahim keluar dari penjara untuk menjadi wali kepada anaknya, Nurul Izzah. Turut hadir dalam majlis perkahwinan tersebut ialah Tan Sri Azizan Zainul Abidin, Tan Sri Hassan Merican dan Datuk Seri Nazri Aziz. Sultan Terengganu iaitu Sultan Mizan Zainal Abidin turut hadir ketika itu. Anwar Ibrahim dibebaskan sepenuhnya dari penjara pada September 2004 ketika Datuk Seri Abdullah Ahmad Badawi menjadi Perdana Menteri Malaysia kelima. Pasangan ini dianugerahkan dua cahaya mata, seorang perempuan dan seorang lelaki. Namun Nurul Izzah dilaporkan meminta cerai pada tahun 2014 dan mereka sedang menjalani proses mahkamah. Akhirnya pada 15 Januari 2015, beliau telah diceraikan dengan talak satu.

Penglibatan politik
Semasa bapanya, Datuk Seri Anwar ditahan oleh pihak polis atas tuduhan liwat dan salah guna kuasa, Nurul Izzah dilihat sebagai harapan untuk membela nasib malang bapanya. Beliau pernah berjumpa dengan Presiden Filipina, Joseph Estrada dan meminta bantuan beliau. Beliau amat aktif dalam gerakan Reformasi 1998 dan wajahnya pernah muncul dalam CNN dan BBC. Ketika itu beliau berusia 18 tahun. Beliau juga pernah digelar 'Puteri Reformasi' berhubung peranan dan kecantikannya.

Selepas menuntut di universiti, Nurul Izzah menjadi penyelaras politik di pejabat Parti Keadilan Rakyat. Seterusnya menjadi sukarelawan kepada pasukan Pemantau Kesihatan Global (Global Health Watch) dan menjadi ahli majlis Forum Antarabudaya Pemimpin Wanita yang berpangkalan di New York, Amerika Syarikat.

Sejak 2001, Nurul Izzah bersama teman-teman dari badan-badan bukan kerajaan seperti SUARAM (Suara Rakyat Malaysia) dan ALTSEAN BURMA sempat mengadakan rapat umum bersama pelajar-pelajar Malaysia dan luar Negara di universiti-universiti seluruh dunia bagi menyuarakan masalah hak asasi manusia seperti tahanan ISA di Malaysia.

Beliau mengumumkan perletakan jawatan beliau sebagai Naib Pengerusi Parti Keadilan Rakyat (PKR) pada 17 Disember 2018.

Isu dan kontroversi
Antara kontroversi Nurul Izzah ialah isu beliau mengeluarkan kenyataan bahawa kebebasan beragama tidak sepatutnya terhad kepada orang bukan Islam sahaja, seperti yang diamalkan di negara ini sekarang. Kenyataan ini dibuat beliau ketika menjawab pertanyaan salah seorang peserta dalam forum Islamic State: Which version; Who’s responsibility? (Negara Islam: Versi yang mana; Siapa yang bertanggungjawab?), yang dianjurkan secara bersama OHMSI (Oriental Hearts and Mind Study  Institute) dan IRF (Islamic Renaissance Front) bertempat di Gereja Full Gospel, Subang Jaya. Penafsiran beliau ayat “tiada paksaan dalam beragama” dalam surah Al-Kafirun, memberi reaksi negatif oleh pelbagai pihak. Walaupun begitu menurutnya, beliau tidak bermaksud untuk menggalakkan orang Melayu murtad, tetapi dalam masa yang sama, beliau melihat dasar kerajaan dan undang-undang di Malaysia tidak sepatutnya menyekat kebebasan beragama di kalangan orang Melayu.

Pertemuan dengan Jacel Kiram
Pada November 2015, Nurul Izzah mengadakan pertemuan dengan Jacel Kiram, anak perempuan bekas Sultan Sulu Jamalul Kiram III di sebuah majlis khas anjuran Council on Philippines Affairs (Majlis Hal Ehwal Filipina). Malah mereka turut menyiarkan gambar menuntut Perdana Menteri Malaysia Najib Razak untuk membebaskan pemimpin pembangkang Anwar Ibrahim yang diterima negatif dalam media, mendorong Nurul Izzah memohon maaf.

Pilihan raya umum Malaysia

Pilihan raya umum 2008

Nurul Izzah telah dipilih oleh Parti Keadilan Rakyat untuk bertanding di kawasan parlimen Lembah Pantai menentang Datuk Seri Shahrizat Abdul Jalil (Barisan Nasional) dan calon bebas N. Periasamy dalam pilihan raya umum ke-12. Beliau memenangi kerusi itu dengan mendapat 21,728 undi berbanding calon BN 18,833 undi dan calon bebas 489 undi.

Sementara ibunya Datin Sri Wan Azizah menang di parlimen Permatang Pauh, Pulau Pinang. Percaturan PKR selepas 15 April 2008 ialah kerusi Permatang Pauh akan dikosongkan bagi memberi laluan kepada Datuk Seri Anwar bertanding di sana. Setelah Nurul Izzah menang di Lembah Pantai, beliau juga dicadangkan mengosongkan kerusi tersebut bagi memberi laluan kepada bapanya. Kini, kerusi Parlimen P44 Permatang Pauh telah dipertaruhkan semula dan dimenangi oleh Anwar pada Pilihanraya kecil baru-baru ini. DS Anwar Ibrahim memenangi kerusi tersebut setelah menewaskan wakil UMNO-BN Arif Shah Omar Shah dengan majoriti sebanyak 15 671 pengundi.

Pilihan raya umum 2013
Nurul Izzah sekali lagi terus mempertahankan kerusi Parlimen P121 Lembah Pantai dengan memperolehi undian majoriti 31,008; dan berjaya menewaskan lawannya Raja Nong Chik Raja Zainal Abidin (BN) mendapat sebanyak 29,161 undi dan Rosli Baba bagi kerusi (Bebas) memperoleh sebanyak 167 undi.

Pilihan raya umum 2018
Pada PRU ke-14, Nurul Izzah telah bertanding bagi kerusi Parlimen P044 Permatang Pauh yang sebelum ini disandang oleh ibunya, Dato' Seri Dr. Wan Azizah Wan Ismail. Nurul Izzah telah memenangi kerusi dengan undian sebanyak (35,534) serta memperolehi majoriti (15,688) undi. Beliau telah menewaskan calon BN Mohd Zaidi Mohd Said (19866) dan calon PAS Ustaz Afnan Hamimi yang memperolehi (14,428) undi.

Pilhan raya umum 2022 
Pada PRU ke-15 pula, Nurul Izzah telah ditewaskan dalam mempertahankan kerusi Parlimen P044 Permatang Pauh  oleh calon PN Muhammad Fawwaz Mat Jan yang memperoleh 37,638 undi. Perkara ini mencipta sejarah baharu apabila kubu kuat PKR ini berjaya dirampas buat kali pertama sejak 1982.

Keputusan pilihan raya

Rujukan

Pautan luar
 

Muslim Malaysia
Ahli politik Malaysia berketurunan Melayu
Ahli politik Malaysia berketurunan Cina
Orang Malaysia berketurunan Singapura
Keluarga Anwar Ibrahim
Orang dari Kuala Lumpur
Anggota wanita Parti Keadilan Rakyat
Alumni Universiti Tenaga Nasional
Alumni Universiti Teknologi Petronas
Ahli wanita Dewan Rakyat Malaysia
Aktivis hak sivil Malaysia
Anak ahli politik Malaysia
Ahli Dewan Rakyat, Parlimen Malaysia ke-12
Ahli Dewan Rakyat, Parlimen Malaysia ke-13
Ahli Dewan Rakyat, Parlimen Malaysia ke-14
Ahli pembangkang Kerajaan Muhyiddin Yassin